CELEX: 62019TN0046
Language: el
Date: 2019-01-25 00:00:00
Title: Υπόθεση T-46/19: Προσφυγή της 25ης Ιανουαρίου 2019 — Ελληνική Δημοκρατία κατά Επιτροπής

11.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/78
            
         
      Προσφυγή της 25ης Ιανουαρίου 2019 — Ελληνική Δημοκρατία κατά Επιτροπής
      (Υπόθεση T-46/19)
      (2019/C 93/100)
      Γλώσσα διαδικασίας: η ελληνική
      
         Διάδικοι
      
      
         Προσφεύγουσα: Ελληνική Δημοκρατία (εκπρόσωποι: Γ. Κανελλόπουλος, Ε. Λευθεριώτου, Α.-Ε. Βασιλοπούλου)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρωθεί η προσβαλλόμενη απόφαση κατά το μέρος της με το οποίο κατά το κεφάλαιό της με το οποίο επιβάλλονται στην Ελληνική Δημοκρατία εφάπαξ και κατ’αποκοπήν δημοσιοκονομικές διορθώσεις, ανερχόμενες σε ακαθάριστο ποσό 25 092 988,84 ευρώ και καθαρό 24 851 438,56 ευρώ σε συνέχεια της έρευνας ΑΑ/2016/013/GR για τις στρεμματικές ενισχύσεις κατά τα έτη αιτήσεων 2015/2016 (οικονομικά έτη 2016 και 2017, σελίδες 63-74 της συνοπτικής έκθεσης) και να καταδικαστεί η καθής στη δικαστική δαπάνη της Ελληνικής Δημοκρατίας.
               
            
         Λόγοι και κύρια επιχειρήματα
      
      Προς στήριξη της προσφυγής, η προσφεύγουσα προβάλλει τρεις λόγους ακύρωσης.
      
                  1.
               
               
                  Ο πρώτος λόγος ακύρωσης ερείδεται επί της παράβασης από την Επιτροπή του άρθρου 4, παράγραφος 1, στοιχείο η', του κανονισμού 1307/2013 (1), ως προς την ερμηνεία και εφαρμογή του ορισμού του «μονίμου βοσκοτόπου».
               
            
                  2.
               
               
                  Ο δεύτερος λόγος ακύρωσης αντλείται από την έλλειψη αιτιολογίας κατά παράβαση του άρθρου 296 ΣΛΕΕ, παράβαση του άρθρου 18 παράγραφος 5 του κανονισμού 640/2014 (2), των κατευθυντήριων οδηγιών της ποιοτικής αξιολόγησης του ΣΑΑ (Executable Test Suite (ETS) LPIS data quality measures, version 6.0) και της αρχής της αναλογικότητας.
               
            
                  3.
               
               
                  Ο τρίτος λόγος ακύρωσης αντλείται από έλλειψη επαρκούς αιτιολογίας στο κεφάλαιο της καθής με το οποίο επιβάλλονται πλέον της κατ’αποκοπήν και εφάπαξ διορθώσεις.
               
            
         (1)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ 2013, L 347, σελ. 608).
      
         (2)  Κατ’ εξουσιοδότηση κανονισμός (ΕΕ) αριθ. 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ 2014, L 181, σελ. 48).